Ροδίτικο Ντέρμπι

Ως **Ροδίτικο ντέρμπι ( ή Ντέρμπι της Ρόδου )**  αναφέρεται η αθλητική αναμέτρηση ανάμεσα στις ομάδες του Διαγόρα Ρόδου και του Α.Σ. Ρόδος αποκλειστικά στο άθλημα του ποδοσφαίρου στο οποίο δραστηριοποιούνται οι 2 σύλλογοι. 

## Γενική ιστορική περιγραφή
Ο Διαγόρας Ρόδου αποτελεί τον πρώτο αθλητικό σύλλογο που ιδρύθηκε στα Δωδεκάνησα, όταν αυτά τελούσαν ακόμη υπό ιταλική κυριαρχία. Συγκεκριμένα, ιδρύθηκε στις 25 Μαρτίου 1905 από 18 Ρόδιους πατριώτες, με επικεφαλής τον εκπαιδευτικό Δημήτριο Αναστασιάδη. Η δράση του συλλόγου, έως και τα μέσα της δεκαετίας του 1950, δεν περιορίστηκε στον αθλητισμό· εξελίχθηκε ταχύτατα σε έναν προστάτη του ελληνισμού των Δωδεκανήσων, τα οποία βρίσκονταν υπό ιταλική κατοχή.

Για τον λόγο αυτό, το 1929 οι ιταλικές αρχές διέλυσαν τον σύλλογο και απαγόρευσαν τη δράση του. Ο Διαγόρας επανιδρύθηκε το 1945, μετά τη λήξη του Β' Παγκοσμίου Πολέμου, όταν τα Δωδεκάνησα είχαν περιέλθει σε βρετανική διοίκηση. Μετά την ένταξή τους στην Ελλάδα, στις 7 Μαρτίου 1948, ο σύλλογος μπορούσε πλέον να αφοσιωθεί αποκλειστικά στην αθλητική του δραστηριότητα, καθώς ο εθνικός σκοπός, για τον οποίο αγωνίστηκε και διώχθηκε από τις κατοχικές δυνάμεις, είχε πλέον επιτευχθεί. Το 1954 μάλιστα ο Διαγόρας βραβεύτηκε για την Εθνική του δράση με το μετάλλιο της Ακαδημίας Αθηνών. 

Στο καθαρά αγωνιστικό κομμάτι ο σύλλογος πρωτοστάτησε και στην ίδρυση της Ε.Π.Σ. Δωδεκανήσου το 1947 ενώ αριθμεί και 3 συμμετοχές στην Α Εθνική κατηγορία από την σεζόν 1986 - 1987 έως και την σεζόν 1988-1989. 

Ο Α.Σ. Ρόδος ιδρύθηκε το 1968, στο πλαίσιο νομοθετήματος της Χούντας των Συνταγματαρχών, το οποίο όριζε ότι κάθε επαρχιακή πόλη της Ελλάδας μπορούσε να εκπροσωπείται στις εθνικές κατηγορίες μόνο από έναν σύλλογο. Έτσι, οι τρεις ήδη υπάρχουσες ομάδες του νησιού —ο Διαγόρας, ο Ροδιακός και ο Δωριέας— συγχωνεύθηκαν και δημιούργησαν τον Α.Σ. Ρόδος, με χρώματα το πράσινο και το λευκό και έμβλημα ένα καλπάζον ελάφι.

Το γεγονός ότι στη συγχώνευση συμμετείχε  και ο Διαγόρας καθιστά το ντέρμπι μεταξύ των δύο ομάδων ιδιαίτερο, καθώς ουσιαστικά ο Διαγόρας συμμετείχε —έστω και αναγκαστικά— στην ίδρυση της ομάδας που θα εξελισσόταν μετέπειτα στο αντίπαλο δέος του. 

Τελικά, η συγχώνευση έπαψε να ισχύει το 1970 και ο Α.Σ. Ρόδος συνέχισε μόνος του, καταφέρνοντας μάλιστα να κερδίσει την άνοδο στην Α’ Εθνική την αγωνιστική περίοδο 1977-78, όταν και τερμάτισε πρώτος στον Νότιο Όμιλο της Β’ Εθνικής. Ακολούθησαν δύο χρόνια παρουσίας στο κορυφαίο επίπεδο, πριν η ομάδα υποβιβαστεί τη σεζόν 1979-80.

Η επιστροφή στην Α’ Εθνική ήρθε άμεσα, καθώς η ομάδα επικράτησε σε αγώνα μπαράζ του Αιγάλεω —με το οποίο ισοβάθμησε στην πρώτη θέση— με σκορ 1-0 στην παράταση, στο Ηράκλειο Κρήτης. Η Ρόδος συμμετείχε για ακόμη δύο σεζόν στην Α’ Εθνική, πριν υποβιβαστεί ξανά τη σεζόν 1982-83, που αποτελεί μέχρι και σήμερα την τελευταία της παρουσία στην κορυφαία κατηγορία του ελληνικού ποδοσφαίρου.

## Ένωση Ρόδου - Διαγόρα ( 1994-1998 )
Την αγωνιστική περίοδο 1993-1994, ο Α.Σ. Ρόδος υποβιβάστηκε από τη Γ’ Εθνική στη Δ’ Εθνική, ενώ ο Διαγόρας αγωνιζόταν ήδη στην κατηγορία από την προηγούμενη σεζόν. Έτσι, ενόψει της κοινής παρουσίας των δύο ομάδων στον ίδιο όμιλο της Δ’ Εθνικής Κατηγορίας 1994-1995, αποφασίστηκε οι δύο «αιώνιοι» αντίπαλοι να συγχωνευθούν, ώστε η Ρόδος —και κατ’ επέκταση όλα τα Δωδεκάνησα— να εκπροσωπηθεί από μία πιο ανταγωνιστική ομάδα, ικανή να πρωταγωνιστήσει στα εθνικά πρωταθλήματα της Ελλάδας. Η απόφαση αυτή ήταν πρωτοφανής για τα ελληνικά ποδοσφαιρικά χρονικά, καθώς αποτέλεσε την πρώτη περίπτωση στην οποία δύο ομάδες με μακροχρόνια αντιπαλότητα επέλεξαν κοινή πορεία με γνώμονα την ανάπτυξη και την καλύτερη εκπροσώπηση του τόπου τους.

Την αγωνιστική περίοδο 1994-1995, η Ένωση Ρόδου - Διαγόρα, όπως ονομάστηκε η νέα ομάδα, κατέκτησε το πρωτάθλημα στον 1ο όμιλο της Δ’ Εθνικής και εξασφάλισε την άνοδο στη Γ’ Εθνική. Ωστόσο, παρά τον αρχικό ενθουσιασμό, η συνέχεια δεν ήταν ανάλογη. Μετά από μια σεζόν οριακής παραμονής, την περίοδο 1996-1997 η ομάδα υποβιβάστηκε και πάλι στη Δ’ Εθνική, τερματίζοντας 17η σε σύνολο 18 ομάδων και συγκεντρώνοντας μόλις 27 βαθμούς.

Λόγω της αποτυχίας της Ένωσης να σταθεροποιηθεί και να πρωταγωνιστήσει στις εθνικές κατηγορίες, πάρθηκε η απόφαση να διαλυθεί η συγχώνευση και να επανιδρυθούν οι δύο σύλλογοι, ο Διαγόρας και ο Α.Σ. Ρόδος. Αξίζει να σημειωθεί ότι και οι δύο παρέμειναν ανενεργοί την αγωνιστική περίοδο 1997-1998, χωρίς να συμμετάσχουν ούτε καν στα τοπικά πρωταθλήματα. 

## Αναμετρήσεις
Η πρώτη φορά που οι 2 ομάδες συναντήθηκαν ήταν για το Πρωτάθλημα της Β Εθνικής την σεζόν 1974-1975 όταν και αναμετρήθηκαν 2 φορές. Αμφότεροι οι αγώνες έγιναν στην κοινή έδρα των 2 ομάδων το Δημοτικό Στάδιο Ρόδου «Διαγόρας». Στο παιχνίδι του 1ου γύρου με γηπεδούχο τον Α.Σ. Ρόδου έληξε με σκορ 3-1 υπέρ του ενώ και στον 2ο γύρο με γηπεδούχο τον Διαγόρα ο Α.Σ. Ρόδου επικράτησε με 0-3. 

**Συνολικά στατιστικά αγώνων**

## Τίτλοι και παρουσίες στις εθνικές διοργανώσεις

Στα κύπελλα του Διαγόρα συμπεριλαμβάνονται και οι 2 τίτλοι του Κυπέλλου Ρόδου/Δωδεκανήσου και 1 Super Cup Δωδεκανήσου το οποίο ήταν το 2019 ανάμεσα σε Διαγόρα και Α.Σ. Ρόδο με σκορ 2-0.

## Οπαδοί
Η Γενική υποστήριξη της τοπικής κοινωνίας προς τις ομάδες του νησιού κρίνετε μάλλον ανεπαρκείς αν αναλογιστούμε ότι μιλάμε για το 3ο σε πληθυσμό νησί της Ελλάδας και το μοναδικό μαζί με την Κρήτη και την Εύβοια που ξεπερνά τους 100.000 κατοίκους. 

**Διαγόρας** 

Οι οργανωμένοι οπαδοί του Διαγόρα είναι η "Θύρα 6". Ο Σύνδεσμος Φιλάθλων Διαγόρα "Θύρα 6" συμπλήρωσε φέτος 40 χρόνια συνεχούς παρουσίας, καθώς βρίσκεται στο πλευρό της ομάδας από το 1985. Οι οπαδοί διατηρούν ανοικτό σύνδεσμο στο νησί, τον οποίο συντηρούν με δικά τους έξοδα, αποδεικνύοντας την αφοσίωσή τους στον σύλλογο. Ο Διαγόρας, λόγω της ιστορικής του διαδρομής και του καθοριστικού του ρόλου ως σωματείο κατά την περίοδο της κατοχής των Δωδεκανήσων, απολαμβάνει ιδιαίτερη εκτίμηση και συμπάθεια από τη ροδιακή κοινωνία. Πολλοί Ρόδιοι δεν τον αντιλαμβάνονται απλώς ως έναν αθλητικό σύλλογο, αλλά ως ένα ζωντανό κομμάτι της ιστορίας της Ρόδου και, ευρύτερα, των Δωδεκανήσων.

**Α.Σ. Ρόδος** 

Οι οργανωμένοι οπαδοί του Α.Σ. Ρόδος είναι ο "Σύνδεσμος Φιλάθλων Ρόδου Κακιά Σκάλα", γνωστός και ως "Σ.Φ.Ρ. Κακιά Σκάλα". Ο σύνδεσμος ιδρύθηκε το 1981, την περίοδο που η ομάδα αγωνιζόταν στην Α’ Εθνική, και παραμένει ενεργός μέχρι σήμερα. Ο Α.Σ. Ρόδος, ως ο πρώτος σύλλογος της πόλης και γενικότερα της Δωδεκανήσου που συμμετείχε στην Α’ Εθνική, προσέλκυσε το ενδιαφέρον του φίλαθλου κοινού, το οποίο είχε πλέον την ευκαιρία να παρακολουθεί αγώνες υψηλού επιπέδου και μεγάλες ελληνικές ομάδες να αγωνίζονται στη Ρόδο. Η τοπική κοινωνία έχει ταυτίσει τον Α.Σ. Ρόδος κυρίως με το ελκυστικό ποδόσφαιρο και τις ποδοσφαιρικές επιτυχίες, σε αντίθεση με τον Διαγόρα, ο οποίος στη συνείδηση πολλών Ροδιτών ξεπερνά τα στενά όρια ενός αθλητικού σωματείου και φέρει περισσότερο κοινωνικό και πολιτισμικό φορτίο.

Κατηγορία:Διαγόρας Ρόδου (ποδόσφαιρο)
Κατηγορία:Α.Σ. Ρόδος
Κατηγορία:Ποδοσφαιρικά ντέρμπι στην Ελλάδα
Κατηγορία:Ποδοσφαιρικά παιχνίδια ελληνικών ομάδων
Κατηγορία:Αθλητισμός στη Ρόδο